На другі дзень канферэнцыі яе ўдзельнікі змаглі на свае вочы ўбачыць, як працуюць на зямлі ўсе арганічныя метады, падчас экскурсій на інавацыйна-дэманстрацыйныя пляцоўкі, створаныя на базе адукацыйнага цэнтра грамадскага аб’яднання “Беларускі зялёны крыж” і партнёраў ініцыятывы — Воратаўскай сярэдняй школы і Драчкаўскага дзіцячага сада — сярэдняй школы. Ягаднікі, агароды, фруктовыя сады, парнікі з мульчой і кропельным палівам, кампасціраванне, вермікампасціраванне — усё тут створана па арганічных прынцыпах, галоўны з якіх — павялічыць ураджай, палепшыць яго якасць і пры гэтым максімальна зменшыць фізічную працу. Уразіў усіх і двухпавярховы біявегетарый адукацыйнага цэнтра “Беларускага зялёнага крыжа”: круглы год тут утульна адчуваюць сябе, цвітуць, пахнуць і адорваюць нетрадыцыйным для Беларусі ўраджаем сотні відаў трапічных раслін — ад лімонаў і мандарынаў да бананаў, гранатаў, інжыру і фейхоа.